CELEX: 32019D0434
Language: fi
Date: 2019-02-27 00:00:00
Title: Komission päätös (EU) 2019/434, annettu 27 päivänä helmikuuta 2019, ehdotetusta kansalaisaloitteesta ”Europe CARES – osallistavaa ja laadukasta opetusta vammaisille lapsille” (tiedoksiannettu numerolla C(2019) 1545)

19.3.2019   
               
               
                  FI
               
               
                  Euroopan unionin virallinen lehti
               
               
                  L 75/103
               
            
         KOMISSION PÄÄTÖS (EU) 2019/434,
         annettu 27 päivänä helmikuuta 2019,
         ehdotetusta kansalaisaloitteesta ”Europe CARES – osallistavaa ja laadukasta opetusta vammaisille lapsille”
         
            
               (tiedoksiannettu numerolla C(2019) 1545)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1), jäljempänä ”asetus”, ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Ehdotetun kansalaisaloitteen ”Europe CARES – osallistavaa ja laadukasta opetusta vammaisille lapsille” aihe liittyy seuraavaan: ”Vammaisten lasten ja aikuisten oikeus osallistavaan opetukseen Euroopan unionissa.”
                  
               
                     (2)
                  
                  
                     Ehdotetun kansalaisaloitteen tavoitteet liittyvät seuraavaan: ”Yli 70 miljoonaa EU:n kansalaista on vammaisia, ja 15 miljoonalla lapsella on oppimiseen liittyviä erityistarpeita. Vammaisilla lapsilla ja aikuisilla on vastassaan suuria esteitä, jotka rajoittavat heidän mahdollisuuksiaan käyttää oikeuttaan laadukkaaseen ja osallistavaan opetukseen. Monet vammaiset henkilöt on sijoitettu erillisiin laitoksiin. Ne, jotka osallistuvat opetukseen tavanomaisissa oppilaitoksissa, jäävät usein vaille riittävää tukea. Kehotamme Euroopan komissiota tekemään lakiesityksen EU:n yhteisestä osallistavan opetuksen kehyksestä, jolla varmistetaan, että kaikki lapset pääsevät osallisiksi varhaisen tuen palveluista ja koulutuksesta ja kykenevät siirtymään työmarkkinoille.”
                  
               
                     (3)
                  
                  
                     Ehdotetun kansalaisaloitteen liitteessä mainitaan erityisiä osa-alueita, jotka olisi sisällytettävä osaksi EU:n yhteistä osallistavan opetuksen kehystä ja jotka voidaan luokitella seuraaviin ryhmiin: varhainen tuki ja kuntoutus; vammaisuuden määrittäminen, vammaisuuden tunnistamisvaatimus (”Child Find”), lapsen tarpeiden arviointi (opettajan tai vanhempien pyynnöstä); maksuton soveltuva julkinen koulutus; koulutukseen osallistumista koskeva syrjimättömyyslauseke; vanhempien osallistuminen; esteettömämpi ympäristö; yksilöllinen koulutussuunnitelma (Individualized Education Plan, IEP); vaihtoehtoiset arviointijärjestelmät ja kykyihin perustuvat todistukset; siirtyminen työmarkkinoille; syrjimättömyys; opettajien henkilökohtainen kehitys ja kouluttaminen.
                  
               
                     (4)
                  
                  
                     Euroopan unionista tehdyllä sopimuksella (SEU-sopimus) vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (5)
                  
                  
                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (6)
                  
                  
                     Perussopimusten täytäntöönpanemiseksi voidaan antaa
                     
                                 —
                              
                              
                                 Euroopan unionin toiminnasta tehdyn sopimuksen (SEUT-sopimus) 19 artiklan 1 kohdan nojalla säädöksiä vammaisuuteen perustuvan syrjinnän torjumiseksi;
                              
                           
                                 —
                              
                              
                                 SEUT-sopimuksen 165 artiklan 2 kohdan neljännen luetelmakohdan ja 4 kohdan mukaisesti neuvoston suosituksia tai muita säädöksiä, joissa säädetään edistämistoimista, joilla tuetaan jäsenvaltioiden toimien koordinointia tai täydentämistä, jotta voidaan kehittää jäsenvaltioiden koulutusjärjestelmille yhteisiä kysymyksiä koskevien tietojen ja kokemusten vaihtoa, mutta joilla ei kuitenkaan yhdenmukaisteta jäsenvaltioiden lakeja ja asetuksia;
                              
                           
                                 —
                              
                              
                                 SEUT-sopimuksen 166 artiklan 2 kohdan toisen luetelmakohdan ja 4 kohdan mukaisesti neuvoston suosituksia tai muita säädöksiä, joiden tarkoituksena on parantaa valmentavaa ammatillista koulutusta ja jatkokoulutusta ja sitä kautta helpottaa ammattiin pääsyä ja työmarkkinoille palaamista, mutta joilla ei kuitenkaan yhdenmukaisteta jäsenvaltioiden lakeja ja asetuksia.
                              
                           
               
                     (7)
                  
                  
                     Ehdotettu kansalaisaloite ei näin ollen ylitä selvästi komission toimivaltaa tehdä ehdotus unionin säädökseksi perussopimusten soveltamiseksi asetuksen 4 artiklan 2 kohdan b alakohdan mukaisesti.
                  
               
                     (8)
                  
                  
                     Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi SEU-sopimuksen 2 artiklassa esitettyjen unionin arvojen vastainen.
                  
               
                     (9)
                  
                  
                     Ehdotettu kansalaisaloite ”Europe CARES – osallistavaa ja laadukasta opetusta vammaisille lapsille” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään ehdotettu kansalaisaloite ”Europe CARES – osallistavaa ja laadukasta opetusta vammaisille lapsille”.
         
         
            2 artikla
            Tämä päätös tulee voimaan 4 päivänä maaliskuuta 2019.
         
         
            3 artikla
            Tämä päätös on osoitettu ehdotetun kansalaisaloitteen ”Europe CARES – osallistavaa ja laadukasta opetusta vammaisille lapsille” järjestäjille (kansalaistoimikunnan jäsenille), joita edustavat kansalaistoimikunnan yhteyshenkilöt Maria Madalina TURZA ja Violeta GIURGI.
         
         
            Tehty Brysselissä 27 päivänä helmikuuta 2019.
            
               
                  Komission puolesta
               
               Frans TIMMERMANS
               
                  Varapuheenjohtaja
               
            
         
         
            (1)  EUVL L 65, 11.3.2011, s. 1.